बिना रॉयल्टी रेत से भरीं 31 ट्रॉलियां जब्त, 14 ड्राइवर वाहन छोड़कर भागे
शहर के बायपास स्थित कृषि उपज मंडी में संचालित रेत की मंडी पर शुक्रवार को सुबह खनिज और पुलिस ने संयुक्त रूप से छापामार कार्रवाई की। यहां से कुल 31 रेत की ट्रॉलियां पकड़ी गईं, जिनमें 14 बिना ट्रैक्टर की थीं। कार्रवाई शुरू होते ही ड्राइवर ट्रॉली को छोड़ ट्रैक्टर ले भागे। इतना ही नहीं इनमें से कुछ के टायर की हवा निकाल गए तो किसी ट्रैक्टर को खराब कर गए, ताकि इन्हें जब्त कर न ले जाया जा सके। इसलिए पुलिस और खनिज अमले को जब्तशुदा ट्रैक्टरों को थाने तक पहुंचाने में आठ घंटे से भी ज्यादा का समय लग गया।
दरअसल, बायपास पर बनाई गई नवीन कृषि उपज मंडी में ही रेत की मंडी लग रही है। इसमें प्रवेश और निकासी के लिए दो मुख्य दरवाजे हैं। शुक्रवार को सुबह करीब 10 बजे देहात टीआई शेर सिंह और माइनिंग सर्वेयर विजय चक्रवर्ती ने पूरे अमले के साथ यहां छापामार कार्रवाई की। कार्रवाई के समय मंडी के दोनों गेट को बंद कर दिया गया, ताकि कोई भी ट्रैक्टर वाला भाग न सके। बारी-बारी से सभी रेत के ट्रैक्टरों की रॉयल्टी मांगी गई तो ज्यादातर पर रॉयल्टी ही नहीं मिली। यह देख ड्राइवर अपने-अपने ट्रैक्टरों को छोड़कर भाग गए। कुछ ड्राइवरों ने तो ट्रॉली की हवा तक निकाल दी, ताकि इन्हें ले जाया न सके। यह कार्रवाई शाम तक जारी रही।
खनिज अमले के साथ मिलकर कार्रवाई की
खनिज अमले के साथ मिलकर नवीन कृषि उपज मंडी में कार्रवाई की है। यहां बड़ी संख्या में बिना रॉयल्टी के रेत से भरे ट्रैक्टर मिले हैं। इनको जब्त करने की कार्रवाई की जा रही है। जिनसे राॅयल्टी नहीं मिली है उनके खिलाफ कार्रवाई की जाएगी। शेर सिंह, टीआई देहात थाना
इतनी बड़ी संख्या में बिना रॉयल्टी पकड़े गए ट्रैक्टरों के बाद व्यवस्था पर सवाल खड़े गए हैं। क्योंकि खदान पर रेत भरने के बाद यहां चैकिंग नाका लगाए गए हैं। इनसे होकर ही सारे वाहन गुजरते हैं। इसके अलावा रास्तों में पुलिस थाने भी मिलते हैं। लेकिन सभी से सांठ-गांठ कर यह ट्रैक्टर बिना रॉयल्टी कटाए ही भिंड शहर तक आ जाते हैं। रास्ते में इनको कोई भी नहीं पकड़ता। शहर की मंडी में आने वाले ज्यादातर ट्रैक्टर नजदीकी खदानों से ही रेत भरकर लाते हैं। बताया जाता है कि गोरम, सड़ा, भारौली, अजीता, ककाहरा, अतरसूमा आदि खदान से यह ट्रैक्टर रेत ला रहे हैं। इनके रास्ते में भारौली थाना आता है। इसके अलावा कुछ मार्गांे पर नयागांव व ऊमरी पुलिस का इलाका भी मिलता है लेकिन रेत के यह ट्रैक्टर कोई नहीं रोकता।
खदान पर नाका, रास्ते में थाने फिर भी शहर आ रही अवैध रेत
रेत से भरी ट्रेक्टर-ट्राॅलियां खड़ी हुई।
ट्रैफिक जाम की कोशिश, फोर्स बुलाया तो भाग गए
इस कार्रवाई के विरोध में कुछ ट्रैक्टर वालों ने शहर से होकर गुजरे बायपास स्थित भारौली तिराहे पर चक्काजाम का भी प्रयास किया। इन लोगों का कहना था कि प्रशासन ने हमें कृषि उपज मंडी की जगह ट्रैक्टर खड़े करने के लिए दी है, फिर भला यहां से हमारे ट्रैक्टर क्यों पकड़े गए। इस पर टीआई शेर सिंह ने वायरलेस पर प्वाइंट देकर अतिरिक्त पुलिस बल बुलवाया, तो यहां से सभी ट्रैक्टर वाले भाग खड़े हुए और चक्काजाम भी खोल दिया।
31 में सिर्फ 14 ट्रैक्टर भेजे
ट्रैक्टर-ट्रॉलियों को थाने में भेजने के लिए पुलिस और खनिज अमले को काफी मशक्कत करनी पड़ी। स्थिति यह थी कि कुछ ट्रॉली के टायरों में हवा डलवाई गई, तो कुछ को चालू करने के लिए बाजार से मिस्त्री बुलवाए। ऐसे में आठ घंटे बीतने के बाद भी शाम को छह बजे तक सिर्फ 14 ट्रैक्टर-ट्रॉली ही थाने भिजवाए जा सके।
टायरों की हवा निकाली, इसलिए दिक्कत हुई
नवीन कृषि उपज मंडी से रेत की भरीं 31 ट्रॉलियां पकड़ी हैं। इसके अलावा 17 ट्रैक्टर मिले हैं। कुछ ट्रैक्टर वाले ट्रॉलियों को छोड़कर भाग गए, तो किसी ने टायरों की हवा निकाल दी। इनको जब्त करने के लिए मशक्कत करनी पड़ रही है। राजेंद्र भदकारिया, जिला खनिज अधिकारी
आठ घंटे की मशक्कत के बाद भी थाने नहीं पहुंचाए जा सके जब्त ट्रैक्टर-ट्रॉली
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva